شفیق الرحمن ندوی

شفیق الرحمن ندوی (سنہ ولادت: 1942ء، سنہ وفات: 2002ء) بھارت کے ایک عالم دین، عربی اور اردو زبانوں کے مصنف و ادیب اور دار العلوم ندوۃ العلماء کے فاضل، استاذ اور عربی زبان میں فقہ کی مشہور کتاب ”الفقہ المیسر“ کے مصنف تھے۔ انھوں نے دار العلوم ندوۃ العلماء کے ملحقہ مدارس کے آفس انچارج کی حیثیت سے بھی خدمات انجام دیں، جن کی تعداد اس وقت 150 تھی۔

 ابتدائی و تعلیمی زندگی 
شفیق الرحمن ندوی 9 جون 1942ء کو سنت پور، نوتن تھانہ، ضلع مغربی چمپارن، بہار میں شیخ منظور حسن صدیقی کے یہاں پیدا ہوئے۔
انھوں نے ابتدائی تعلیم اپنے وطن سے قریب مدرسوں میں حاصل کی، جن میں مدرسہ اسلامیہ بیتیا قابل ذکر ہے، جہاں سے انھوں نے 10 جون 1956ء کو دار العلوم ندوۃ العلماء، لکھنؤ کا رخ کیا اور فروری 1962ء کو وہاں سے امتیازی نمبرات کے ساتھ فضیلت کا امتحان پاس کیا۔

ان کے اساتذۂ دار العلوم ندوۃ العلماء میں حبیب الرحمن سلطانپوری، سعید الرحمن اعظمی ندوی، عبد الماجد عظیم آبادی ندوی، معین اللہ اندوری ندوی، محمد اویس نگرامی ندوی، محمد ظہور اعظمی ندوی، ابوالعرفان خان جونپوری ندوی، عبد الحفیظ بلیاوی، محمد رابع حسنی ندوی، محمد اسحاق سندیلوی ندوی، ابو الحسن علی حسنی ندوی اور محمد منظور نعمانی شامل ہیں۔

ان کے زمانۂ طالب علمی میں 1959ء کے اواخر میں محمد رابع حسنی ندوی کی نگرانی میں دار العلوم ندوۃ العلماء کی عربی انجمن ”النادی العربی“ کے مساہمین کی طرف سے ایک عربی پندرہ روزہ ”الرائد“ کا اجرا ہوا، جس کی ادارت و تدوین کے فرائض شفیق الرحمن ندوی انجام دیتے تھے؛ لیکن اکتوبر 1960ء میں دوسرے سال کے ساتویں یا آٹھویں شمارے میں بطور مدیر التحریر ان کا نام پہلی بار صفحہ اول پر ظاہر ہوا۔

 عملی زندگی 
انھوں نے ندوہ سے فراغت کے متصلاً بعد اپریل 1962ء کو مدرسہ اصلاح المسلمین پتھر کی مسجد، پٹنہ سے تدریسی زندگی کا آغاز کیا، دو سال بعد ابو العرفان خاں ندوی، کارگزار مہتمم دار العلوم ندوۃ العلماء کی تحریک اور مشورے پر فروری 1964ء میں دار العلوم ندوۃ العلماء لکھنؤ کے شعبۂ تدریس سے منسلک ہوئے اور ایک سال تدریسی خدمت انجام دینے کے بعد وطن لوٹ آئے، سات آٹھ سال تجارت اور اخبار نویسی سے وابستہ رہے۔ 1972ء میں رفاہ المسلمین رام پور کیسریا، مشرقی چمپارن، بہار کے مہتمم مقرر ہوئے، 1974ء میں اپنے محسن استاد محمد رابع حسنی ندوی کے اصرار وحکم پر دوبارہ بحیثیت استاذ دار العلوم ندوۃ العلماء لکھنؤ تشریف لائے اور تاحیات بہ حیثیت مدرس مفوضہ فرائض انجام دیتے رہے۔

انھوں نے دار العلوم ندوۃ العلماء کے 150 ملحقہ مدارس کے آفس انچارج کی حیثیت سے بھی خدمات انجام دیں، اس سلسلے کی تمام کارروائیاں انھیں کی رپورٹ اور سفارش پر عمل درآمد ہوتی تھیں اور ان ملحقہ مدارس میں ان کے دورے بھی ہوا کرتے تھے۔

ابو الحسن علی حسنی ندوی کے ایما و حکم پر کتاب ’’الفقه الميسر‘‘ مرتب کی، جو دار العلوم ندوۃ العلماء اور اس کی تمام شاخوں سمیت ملک و بیرون کے جامعات میں شامل نصاب ہے۔

ماہنامہ ذکر و فکر، نئی دہلی میں لکھے گئے ان کے پانچ سالہ سرگرمیوں پر ان کے فرزند ارجمند طارق شفیق ندوی [صدر آل انڈیا ملی کونسل مشرقی اتر پردیش، کنوینر تنظیم ابنائے ندوہ بہار و صدر شعبۂ اردو، اسلامیہ کالج گورکھپور] نے ”متاع ذکر و فکر“ کے نام سے تجزیاتی تذکرہ لکھا ہے۔

 وفات 
ان کا انتقال 12 ربیع الآخر 1423ھ مطابق 24 جون 2002ء کو صبح صادق کے وقت حرکت قلب بند ہونے سے ہوا۔ نماز جنازہ دار العلوم ندوۃ العلماء، لکھنؤ کے احاطے میں سعید الرحمن اعظمی ندوی نے پڑھائی اور ڈالی گنج قبرستان میں سپردِ خاک کیے گئے۔ اُس وقت ان کے پسماندگان میں اہلیہ اور پانچ صاحب زادیوں کے علاوہ دو صاحب زادے طارق شفیق ندوی اور خالد شفیق ندوی تھے۔

 حوالہ جات 

زمرہ:ندوی فضلا
زمرہ:بھارتی مسلم شخصیات
زمرہ:دیوبندی شخصیات
زمرہ:بھارت کے سنی علما
زمرہ:بہاری شخصیات
زمرہ:ضلع مغربی چمپارن کی شخصیات